Source: https://domov.sme.sk/c/2614845/sud-podmienecne-odpustil-tresty-moricovi-aj-skrucanemu.html
Timestamp: 2017-09-22 17:46:26+00:00
Document Index: 1692281

Matched Legal Cases: ['Súd ', 'Súd ', 'súd ', 'Súd ', 'súd ', 'súd ']

Súd podmienečne odpustil tresty Moricovi aj Skrúcanému - domov.sme.sk
Súd podmienečne odpustil tresty Moricovi aj Skrúcanému
Považská Bystrica 2. marca (TASR)- Exposlanec Víťazoslav Moric a zabávač Štefan Skrúcaný, ktorí zavinili smrteľné dopravné nehody v Považskej Bystrici, ...
2. mar 2006 o 16:49 TASR
Považská Bystrica 2. marca (TASR)- Exposlanec Víťazoslav Moric a zabávač Štefan Skrúcaný, ktorí zavinili smrteľné dopravné nehody v Považskej Bystrici, si nemusia odpykať celé tresty zákazu šoférovania.
Okresný súd v Považskej Bystrici v oboch prípadoch vyhovel žiadosti o podmienečné upustenie od výkonu zvyšku trestu zákazu činnosti. Súd sa ich žiadosťami zaoberal na verejných pojednávaniach vo februári a podľa predsedu súdu Miroslava Číža obe rozhodnutia už nadobudli právoplatnosť. "Boli splnené zákonné podmienky, nebol dôvod nevyhovieť žiadostiam," povedal pre TASR Číž.
Podľa zákona po výkone polovice trestu zákazu činnosti môže súd podmienečne upustiť od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný.
Okresný prokurátor Tibor Abaffy povedal, že proti rozhodnutiam súdu nepodali sťažnosť aj preto, že Moric ani Skrúcaný nehavarovali pod vplyvom alkoholu alebo inej látky. "Splnili všetky zákonné podmienky, aby im vodičský preukaz mohol byť podmienečne vrátený," dodal Abaffy.
Skrúcaný havaroval v júni 2004 a zabil dôchodkyňu, ktorá prechádzala po priechode pre chodcov. Moric v októbri 2004 zrazil matku dvoch detí, ktorá prechádzala tesne za priechodom pre chodcov a žena v nemocnici zomrela. Skrúcaný prekročil povolenú rýchlosť, Moric nie. Oboch odsúdili na podmienečné tresty odňatia slobody, Skrúcaný dostal dva roky s trojročným odkladom a Moric rok s dvojročným odkladom. Hercovi súd zakázal šoférovanie na tri roky, politikovi na jeden rok.